b'\n_START_ARTICLE_\nAnne Linnonmaa\n_START_SECTION_\nOpinnot ja ura\n_START_PARAGRAPH_\nLinnonmaa valmistui ylioppilaaksi Munkkiniemen yhteiskoulusta 1973. Samana vuonna h\xc3\xa4n p\xc3\xa4\xc3\xa4si opiskelemaan Taideteolliseen korkeakouluun, josta valmistui vaatetussuunnittelun osastolta 1977. Valmistuttuaan Linnonmaa toimi suunnittelijana koti- ja ulkomaisissa yrityksiss\xc3\xa4. Vuonna 1991 h\xc3\xa4n perusti omaa neulemallistoaan markkinoivan yrityksen. H\xc3\xa4n on sittemmin my\xc3\xb6s opettanut Taideteollisessa korkeakoulussa ja Lahden Muotoiluinstituutissa neulesuunnittelua. Linnonmaan luottamustoimia ovat muun muassa Suomalaisen ty\xc3\xb6n liiton johtokunnan j\xc3\xa4senyys 2003\xe2\x80\x932008, TEM:in vientifoorumin j\xc3\xa4senyys 2005\xe2\x80\x93 ja Finnveran p\xc3\xa4\xc3\xa4konttorin neuvottelukunnan j\xc3\xa4senyys 2006\xe2\x80\x93.\n_START_SECTION_\nPalkinnot\n_START_PARAGRAPH_\nLinnonmaa valittu Vuoden muotitaiteilijaksi 1999 ja h\xc3\xa4nelle on my\xc3\xb6nnetty vaatetusalan Kultainen vaatepuu -palkinto vuonna 2003. H\xc3\xa4net valittiin vuonna 2006 my\xc3\xb6s Helsingin yritt\xc3\xa4j\xc3\xa4naiseksi sek\xc3\xa4 Vuoden naiseksi. H\xc3\xa4n suunnitteli presidentti Tarja Halosen Linnanpuvun 2006.\n_START_SECTION_\nEurovaaliehdokkuus 2009\n_START_PARAGRAPH_\nLinnonmaa oli Kokoomuksen ehdokkaana 2009 eurovaaleissa. H\xc3\xa4n sai vaaleissa 2\xc2\xa0165 \xc3\xa4\xc3\xa4nt\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLinnonmaa on naimisissa ja h\xc3\xa4nell\xc3\xa4 on yksi aikuinen lapsi. H\xc3\xa4n asuu Sammatissa ja toimii Sammatin aluetoimikunnan puheenjohtajana. H\xc3\xa4n on radiojuontaja Jaajo Linnonmaan t\xc3\xa4ti.'